Veiligheid vir Bonteheuwel te midde van nóg misdaadHonderd polisiebeamptes is ontplooi en werk in skofte om ŉ oog oor Bonteheuwel te hou. (Foto: Facebook) Die Stad Kaapstad het vandeesweek veiligheid in Bonteheuwel opgeskerp te midde van nóg ŉ voorval in dié Kaapse buurt. ŉ Agt maande oue baba is egter hierdie keer die slagoffer van dié misdaadgeteisterde gebied wat gereeld onder geweld en bendeverwante voorvalle deurloop. Volgens kapt. FC van Wyk, woordvoerder van die polisie, is ŉ saak van verkragting by die Bonteheuwel-polisiestasie aanhangig gemaak ná ŉ voorval op 29 Junie plaasgevind het. Van Wyk wou nie in dié stadium meer inligting rakende die voorval bekendmaak nie, maar het wel bevestig dat niemand nog in verband met die voorval in hegtenis geneem is nie. Die Stad Kaapstad se tweede buurtveiligheidspan is sedertdien in die buurt ontplooi om misdaad te bekamp. JP Smith, die Stad Kaapstad se burgemeesterskomiteelid vir veiligheid, het Dinsdag in ŉ verklaring gesê 100 polisiebeamptes is ontplooi en werk in skofte om ŉ oog oor Bonteheuwel te hou. Luidens die verklaring sal die beamptes ŉ sigbare teenwoordigheid handhaaf, asook verantwoordelik wees vir die hantering van oortredings. Hulle sal Kaapstad se metropolisie, verkeersdiens en die polisie met misdaadvoorkomingspligte bystaan. Die stad het sy eerste buurtveiligheidspan in Desember 2017 in Delft van stapel gestuur in ŉ poging om misdaad te bekamp in voorstede wat deur die polisie se jaarlikse misdaadstatistieke geïdentifiseer is. Die gereelde voorvalle asook die feit dat Bonteheuwel nie ŉ polisiestasie het nie, het daartoe gelei dat die tweede span hiér ontplooi is, het Smith verduidelik. Die model rakende die buurtveiligheidspan sluit deursoekingsoperasies en patrollies in. Daar is egter ook ŉ maatskaplike element wat op die span se skouers sal rus soos die aanmeld van diensversoeke vir stadsverwante infrastruktuur. Dié versoeke sal stukkende straatligte wat reggemaak moet word of vermiste dreindeksels insluit. Die span sal ook sommige wette in die buurt toepas. “Indien [die kwessies] nie nagegaan word nie, kan bogenoemde probleme tot ŉ omgewing lei waar misdaad en geweld die norm word. Daarom gebruik die model [van ŉ buurtveiligheidspan] ŉ hele gemeenskapsbenadering,” verduidelik Smith. Volgens Smith sal die span nou saam met inwoners, gemeenskapsorganisasies en skole saamwerk om Bonteheuwel veiliger te maak. “Misdaad raak almal. Ons stad staan ​​voor ŉ ongekende krisis, veral met bendeverwante moorde. Die Stad Kaapstad het nie die hulpbronne of die mandaat om dit alleen te doen nie, maar ons is nog steeds daartoe verbind om Kaapstad veiliger te maak, veral vir diegene wat erg deur misdaad geraak word,” lui die verklaring.